དུག་མདའ་དེ་སྤྱིར་བཏང་གི་མདའ་མོ་དང་བསྡུར་ན་ཕོག་ན་མི་འཆི་བ་མེད་པའི་ཁྱད་ཆོས་ཡོད་པ་དང་།མེའི་མདའ་ལའང་དེ་དང་དེ་བཞིན་དུ་ཕོག་ཡུལ་མེར་བསྲེགས་ཐུབ་པའི་ཁྱད་ཆོས་ཡོད་དེ།རང་རྒྱལ་གྱི་མིང་དུ་གྲགས་པའི་བརྩམས་ཆོས་ཆེན་མོ་བཞིའི་གྲས་ཀྱིརྒྱལ་ཁབ་གསུམ་གྱི་གཏམ་རྒྱུདལས་ཀྱང་མེ་མདའ་འཕངས་ཏེ་མེར་བསྲེགས་པའི་སྣང་ཚུལ་དེའང་རྒྱུན་པར་མཐོང་ཐུབ་པ་དང་།དེར་གཡུལ་ལས་རྒྱང་རིང་ཞིག་ནས་མེའི་མདའ་འཕངས་ཏེ་གཞན་ཡུལ་མེར་བསྲེགས་ཐུབ་པའི་ཁྱད་ཆོས་ལྡན་པ་མ་ཟད།མེས་བསྲེགས་ཡུལ་ལ་ཤེས་སུ་མི་འཇུག་པར་ལྐོག་ནས་དང་ཡང་ན་གསང་བའི་སྒོ་ནས་གཞན་ཡུལ་མེར་བསྲེགས་ཐུབ་པའི་ཁྱད་ཆོས་ཀྱང་ལྡན།དཔེར་ན།ཙ་རི་སྨན་རྫོངདུ།མདའ་གྲི་མདུང་གསུམ་དུག་གིས་བྱུགས།།མཚོན་བཏབ་ཚད་གསོན་ཐར་མེད་ལེ་གྱིས།།ཞེས་པ་ལས་དུག་མདའ་དེ་ཕོག་ན་མི་འཆི་བ་མེད་པའི་ཁྱད་ཆོས་མངོན་གསལ་ཡིན།ཨ་སྟག་ཤ་རྫོངདུ།དམག་དཔོན་འབུ་ཁྲ་བུ་ཡི་རྔམ་ཆེན་ཟེར་བ་དེ་འདོ་བ་བྱ་ནག་ལྡིང་ཤེས་ཀྱི་གོང་ལ་བུད་དེ།གོ་མཚོན་འཁོར་གསུམ་ལུས་ལ་སྤྲས།གཡས་ཀྱི་མདའ་དུང་ནང་དུ་དུག་མདའ་ཤ་གཟན་ལྔ་བཅུ་བསྐོང་།གཡོན་གྱི་གཞུ་ཤུབས་ནང་དུ་དུག་གཞུ་ཨ་ལོང་འཁྱིལ་ཆེན་དེ་བཙུགས།ལྕགས་རྨོག་ནམ་མཁའ་ཐོག་ཐུབ་དེ་མགོ་ལ་གྱོན།འཕྲུ་ནག་སྤྲིན་ནག་ལངས་འདྲ་བཙུགས།གཡོན་གྱི་གྲུ་ཁུག་ལ་ཐེའུ་རང་ནག་པོའི་འཕྲུལ་ཞགས་ཉི་ཟླ་གཟའ་འཛིན་ཟེར་བ་དེ་ཁྱེར།རལ་གྲི་སྟོང་ཆེན་མེ་རི་དེ་སྐེད་ལ་བསྐོར།དཔུང་རོགས་དཔའ་བོ་ལྔ་བཅུས་བསྐོར་དེ་ཁྲ་མོ་གླིང་གི་ཕྱོགས་སུ་ཆས།ཞེས་དང་།གླང་རུལས།བཀའ་སྟག་ཟླ་བ་རྡོ་རྗེས་གླུ་འདི་འདྲ་ཞིག་བླངས་ཡོད་དེ།བཅོ་བརྒྱད་ཤྭ་བོའི་དུང་རྭ་དེ།།ཁྲ་ཡག་རྫ་ལ་ངོམ་ཚོད་ཀྱིས།།རྔོན་སྐྱེན་པོས་གདའ་གཞུ་མཐེབ་ཀྱིས་འགུགས།།མགོ་དུང་རྭ་རྒྱན་དུ་བླངས་པས་ཆོག།འབུམ་སྒར་ཁྲ་མོའི་སྒར་དཀྱིལ་ནས།།མི་ནག་རལ་བ་གྱེན་གསེག་ཅན།།དཔའ་ཚོད་རང་གིས་བཟུང་དང་དགའ།།དུག་མདའ་ངར་མ་ཐོག་ལས་མྱུར།།སྲོག་དམར་ཧ་ལ་འཕེན་ཉན་ཆེ།།ཞེས་དཔའ་གཏམ་ཞིག་བརྗོད་དེ་དུག་མདའི་ནུས་རྩལ་ངོམ་ཡོད།མེ་མདའ་དེ་འཕངས་ཚེ་ཕོག་ཡུལ་མེར་བསྲེགས་ཐུབ་པའི་ནུས་པ་ཡོད་ལ།མདའ་མོར་མེ་བསྒྲོན་ཏེ་ཕ་རོལ་དགྲ་ཟླ་འཚིག་པར་བྱེད་པའི་མདའ་མོ་ཁྱད་པར་ཅན་ཞིག་ཡིན་ཏེ།བྱེ་རིའི་བཙན་རྫོང་ལས།ངས་སྟག་དོང་ནང་ནས་མདའ་གཅིག་ལེན།།ལྕགས་མདའ་ཁྲག་འཐུང་མེ་འབར་ལེན།།ཐབས་ཤེས་གཉིས་ཀྱིས་མེ་ཞིག་སྦར།།ཤིང་གསོན་དཀར་མ་དགོས་ཡ་མཚན་ཆེ།།གཟིག་ཤུབས་ནང་ནས་གློག་གཞུ་གཅིག་ལེན།།ལྕགས་གཞུ་གཡུ་འབྲུག་འཁྱིལ་བ་ལེན།།དཔའ་རྩལ་དཔུང་གི་ཤུགས་ཀྱིས་བརྒྱངས།།རྭ་ཤིང་མ་དགོས་ཡ་མཚན་ཆེ།།དེ་རིང་འཕྲུལ་མདའ་སྟོབས་ཆེན་འདི།།རྡོ་རྗེ་བྲག་ལ་ཐེབས་པས་ན།།མེ་ལྕེ་རྡོ་དང་འཕྲད་དང་མཚུངས།།སྐམ་པོ་ཤིང་ལ་ཐུག་པས་ན།།གཏད་པས་མཐོང་གསལ་མེ་ལོང་གཏོར།།ཞེས་པ་བཞིན་མེ་མདའ་སྤྱོད་པ་དེ་ནི་དྲག་ཆས་བེད་སྤྱོད་ཀྱི་ཆུ་ཚད་ཅུང་འཕེལ་རྒྱས་སུ་སོང་ཡོད་པ་ཤེས་ཐུབ་པ་དང་།མདའ་མོ་འདི་ནི་དེང་དུས་རྒྱ་སྐད་དུ་ཞེས་པ་དང་འདྲ་བར་འདོད།ཡང་ཧོར་གླིང་གཡུལ་འགྱེདལས།ཤན་པ་རྨེ་རུས་བླ་རྟ་ལྔ་པོ་བསད་པ་མཐོང་བ་དང་།གློ་བུར་དུ་ཚིག་པ་ཟོས་ནས།མདའ་གཅིག་གཞུ་སྟེང་དུ་བཞགགྲི་དུག་རལ་འབར་བ་བཏོན་ཏེ་དཔའ་ལུང་མཛུབ་མོར་བསྐོན་ནས་འདི་ལྟར་ཟེར་རོ།གླིང་ར་རྫི་བུའམ་རེའུ་རྫི་བུ།ལས་འགྲུབ་རྒྱུ་གསུམ་དེ་གྲུབ།ཚར་རྒྱུ་གསུམ་དེ་ཚར།ལས་དེ་རྒྱབ་ཧོར་གླིང་གི་མི་ཤ་བགོས།སྡེ་གཉིས་ཐོད་པ་གཏུགས།སྡེ་གསུམ་ཀླད་གཡུག་བསྐོར།ཉེས་པ་གླིང་ལ་བཞགནམ་ཕུགས་ཧོར་སེར་ཕུབ་ལེ་གཅིག་ཐོན་སོང་སྟེ།ཁྱོད་ད་དུང་ཉོན་ལ་ལྟོས་ཤིག་ཟེར་ནས།གླུ་འདི་འདྲ་བླངས་སོ།།བླ་རྟ་དཀར་ནག་ཁྲ་གསུམ་ལྔ།།མདའ་རེ་རེ་ཁ་ནས་རྫོགས་ཏེ་ཐལ།།ཧོར་རྒྱལ་ཆེན་གསུམ་གྱི་གསོན་སྙིང་རེ།།ཤོར་ཟེར་ལེ་དེ་དང་ཁྱད་པར་མེད།།ངས་མདའ་གཅིག་གངས་རིའི་ཟུར་ལ་འཕེན།།གངས་དཀར་པོ་ཉི་མས་ཞུ་འདྲ་གཅིག།སེང་དཀར་མོའི་གཡུ་རལ་བཀོག་ལེ་གཅིག།མདའ་གཅིག་ཙན་དན་ནགས་ལ་འཕེན།།ནགས་ཙན་དན་མེ་ཡིས་བསྲེགས་ངེས་གཅིག།སྟག་འཛུམ་དྲུག་གི་རི་མོ་འགོག་ངེས་གཅིག།མདའ་གཅིག་རྡོ་རྗེ་བྲག་ལ་འཕེན།།བྲག་དཀར་པོ་ཐོག་གིས་གཏོར་འདྲ་གཅིག།རྒོད་ཐང་དཀར་གཤོག་དྲུག་འབྲེག་ངེས་གཅིག།མདའ་གཅིག་སེར་པོ་སྤང་ལ་འཕེན།།སྤང་སེར་པོ་ཐལ་བར་མི་བཟོ་རི།།ཤ་ཕོ་རྭ་ཅོ་རྩ་བ་ལེན།།ཅེས་ཟེར་བ་དང་།མདའ་རྣམས་རེ་རེ་བཞིན་འཕངས་བྱུང་བས།གངས་རི་གཡའ་མ་ཉིལ་ལེ།ནགས་རི་སྡོང་དུམ་ཧྲུག་གེབྲག་རི་ཆག་རྩེ་སིལ་ལེ།སྤང་རི་ཐལ་བ་ཕྱུར་རེ་སོང་།ཞེས་པར་བརྟག་ན་ཤན་པ་རྨེ་རུ་རྩེས་ཙན་དན་ནགས་ལ་འཕངས་པའི་མདའ་མོ་དེ་ནི་མདའ་མགོར་མེ་བཞག་ཡོད་པའི་མེའི་མདའ་ཡིན་པར་སྙམ།